เราไม่เคยเช็คประจำเดือนมาก่อนเลยค่ะจนสองรอบเดือนที่แล้ว รอบแรกคือที่เริ่มเช็คประจำเดือนมาวันที่26หมดวันที่2ธันวาคม ส่วนรอบที่สองมาเร็วกว่ารอบเดือนพอสมควร(วันแรกมาวันที่17ธันวา) รอบนี้ควรจะมาได้แล้วเลยกังวลค่ะ เรามีเพศสัมพันธ์กับแฟนบ่อยๆ ใส่ถุงทุกครั้งแล้วแฟนเค้าจะปล่อยใส่ถุงแล้วดึงออกทุกครั้ง เราไม่ให้เค้าแช่ แล้วตอนถอดถุงยางจะเห็นทุกครั้งว่าถุงยางไม่มีรูรั่ว แต่ก็ยังกลัวอยู่ดีเพราะอาจจะมีอะไรผิดพลาดได้ ช่วงอาทิตย์ที่แล้วอาการประจำเดือนจะมาพวกหงุดหงิดง่าย หิว ทำให้เรารู้ว่ามันใกล้มาแล้ว เพราะมีอาการพวกนี้ทุกครั้ง สองวันก่อนยังรู้สึกหน่วงท้องจนต้องใส่ผ้าอนามัยไว้กลัวมันมาแล้วเลอะเทอะ ตอนมีเพศสัมพันธ์สองวันก่อนน้ำหล่อลื่นก็ออกเยอะเหมือนครั้งที่แล้วก่อนประจำเดือนจะมา สิวก็ขึ้น หลังก็เจ็บเป็นปกติ เลยคิดว่าแน่แล้ว มาแน่นอน แต่จนตอนนี้อาการทุกอย่างหายไปแล้วประจำเดือนยังไม่มาเลยค่ะ เลยแอบกังวล รบกวนคุณด้วยค่ะ
สวัสดีค่ะ หากประจำเดือนมาวันที่ 26 พ.ย.- 2 ธ.ค. แล้วมาอีกครั้งวันที่ 17 ธ.ค. เท่ากับมีระยะห่างระหว่างรอบประจำเดือนที่ 21 วัน ถือว่ายังอยู่ในเกณฑ์ปกติดี และในตอนนี้ หากประจำเดือนยังไม่มา แนะนำควรลองตรวจหาการตั้งครรภ์ดูด้วย เพราะแม้จะใช้ถุงยางอนามัยได้อย่างถูกต้อง ก็จะมีโอกาสตั้งครรภ์ได้ประมาณ 2%แต่หากตรวจไม่พบการตั้งครรภ์ การที่ประจำเดือนยังไม่มา อาจเกิดจากสาเหตุต่างๆ เช่น การมีความเครียด ทำงานหนัก พักผ่อนน้อย อดนอน อดอาหาร มีน้ำหนักลด หรือมีน้ำหนักเพิ่มขึ้นเร็ว เป็นต้น ส่วนอาการต่างๆ ที่เป็นอยู่ คือหงุดหงิดง่าย หิว หน่วงท้อง สิวขึ้น ก็อาจเป็นอาการก่อนการมีประจำเดือนมา หรือเกิดจากการเปลี่ยนแปลงของฮอร์โมน ที่เกิดจากรังไข่ทำงานผิดปกติไป และส่งผลทำให้ประจำเดือนยังไม่มาได้ ดังนั้น หากตรวจไม่พบการตั้งครรภ์ ก็อาจรอประจำเดือนไปอีกซักระยะ ประจำเดือนก็น่าจะมาในที่สุดค่ะ